Kína mégsem vet ki vámot az európai borokra | Mandiner.bor
Lezárultak a kínai és az európai boripar képviselői közötti egyeztetések: Kína befejezi az európai borokkal kapcsolatos dömping– és szubvenció-ellenes vizsgálatát, amelyet tavaly nyár közepén indított – jelentette be a kínai kereskedelmi miniszter pénteken Pekingben. Ahogy arról korábban a Mandiner.bor is beszámolt, Kína a vizsgálatot azért indította, mert Brüsszelben a kínai napelemekre büntető importvámok kivetését helyezték kilátásba. Az ügyben később mindkét fél számára kielégítő megállapodás született, amit azóta is a viták rendezésének jó példájaként emlegetnek mindkét oldalon.
A franciák már várták a döntést
A hírt elsősorban már Franciaországban várták nagyon, és számítottak arra, hogy Hszi Csin-ping elnök közelgő – Párizst is érintő – európai látogatása előtt sikerül a nézeteltéréseket kölcsönös kompromisszumokkal véglegesen rendezni. Tavaly november óta hat tárgyalási fordulót tartottak az ügyben. A franciáknak nagyon fontos a kínai piac, hiszen Kína 430 millió liter bort importált 2012-ben, aminek kétharmadát az EU-ból szerezte be. Ebből a franciáknak 170 millió liter bor jutott, ami a teljes kínai borimport közel negyven százaléka. Kína Franciaország harmadik legnagyobb exportpiaca a borok és égetett szeszesitalok értékesítése terén.
A kínai borkínálat jó 70 százalékát a belföldi termelés adja, míg 30 százalékot tesz ki az import, ennek nagyjából fele érkezik Európából. A magyar borexportnak tíz százaléka irányul az unión kívüli országokba, 2012-ben a magyar agrártermékek Kínába irányuló exportjában viszont a borok jelentették a legnagyobb tételt, 3,2 millió euró értékben.
MTI Nem hoznak védintézkedéseket az európai borok ellen Kínában
Mandiner.bor Közösen küzd a borhamisítás ellen az EU és Kína
EU, Kína, vám, borkereskedelem, borexport, dömping, szubvenció.
A bejegyzés trackback címe: http://bor.mandiner.hu/trackback/12497